               EUROPSKA KOMISIJA
            Bruxelles, 2.7.2019.
            COM(2019) 600 final
            Prijedlog
            ODLUKE EUROPSKOG PARLAMENTA I VIJEĆA
            o izmjeni Odluke (EU) 2019/276 u pogledu prilagodbi iznosa mobiliziranih iz instrumenta fleksibilnosti za 2019. koji će se upotrijebiti za migracije, priljeve izbjeglica i sigurnosne prijetnje

               OBRAZLOŽENJE

                  Europski parlament i Vijeće 12. prosinca 2018. odlučili su mobilizirati instrument fleksibilnosti u iznosu od 1 164 milijuna EUR: 179 milijuna EUR za naslov 1a Konkurentnost za rast i zapošljavanje za jačanje ključnih programa za konkurentnost (odnosno Obzor 2020. i Erasmus+) i 985,6 milijuna EUR za naslov 3 kako je predložila Komisija.

               Komisija danas podnosi nacrt izmjene proračuna br. 4/2019
                  1
                kojim su obuhvaćena smanjenja razine odobrenih sredstava za preuzimanje obveza za naslove 1a i 3 te je time smanjena potreba za korištenjem instrumenta fleksibilnosti. Ovaj prijedlog priložen je nacrtu izmjene proračuna i njime se nastoje na odgovarajući način prilagoditi iznosi koji se mobiliziraju iz instrumenta fleksibilnosti, uz poštovanje namjene mobilizacije.

               Prilagođena mobilizacija instrumenta fleksibilnosti iznosit će 1 090 milijuna EUR (u odnosu na iznos od 1 164 milijuna EUR), od čega 160 milijuna EUR za naslov 1a i 930 milijuna EUR za naslov 3.

               Ovim Prijedlogom odluke o mobilizaciji izmijenit će se Odluka (EU) 2019/276 od 12. prosinca 2018.
                  2

               Indikativna odobrena sredstva za plaćanje koja odgovaraju predloženoj smanjenoj mobilizaciji instrumenta fleksibilnosti navedene su u tablici u nastavku:

               (u milijunima EUR, u tekućim cijenama)

                        Godina

                        Odobrena sredstva za plaćanje koja se odnose na mobilizaciju instrumenta fleksibilnosti u 2019.

                        2019.

                        511,5

                        2020.

                        242,3

                        2021.

                        126,3

                        2022.

                        132,0

                        2023.

                        78,3

                        Ukupno

                        1 090,4

               Prijedlog

               ODLUKE EUROPSKOG PARLAMENTA I VIJEĆA

               o izmjeni Odluke (EU) 2019/276 u pogledu prilagodbi iznosa mobiliziranih iz instrumenta fleksibilnosti za 2019. koji će se upotrijebiti za migracije, priljeve izbjeglica i sigurnosne prijetnje

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  3
               , a posebno njegovu točku 12.,

               uzimajući u obzir prijedlog Europske komisije,

               budući da:

               (1)Instrument fleksibilnosti namijenjen je financiranju jasno određenog rashoda koji nije moguće financirati u okviru gornjih granica raspoloživih za jedan ili više drugih naslova.

               (2)Gornja granica godišnjeg iznosa dostupnog za instrument fleksibilnosti iznosi 600 000 000 EUR (u cijenama iz 2011.), kako je utvrđeno člankom 11. Uredbe Vijeća (EU, Euratom) br. 1311/2013
                  4
               , prema potrebi uvećana za iznose koji su prestali vrijediti, a koji su stavljeni na raspolaganje u skladu sa stavkom 1. drugim podstavkom tog članka.

               (3)Europski parlament i Vijeće 12. prosinca 2018. donijeli su Odluku (EU) 2019/276
                  5
                o mobilizaciji instrumenta fleksibilnosti za financijsku godinu 2019. iznad gornje granice naslova 1a ( Konkurentnost za rast i zapošljavanje) za iznos od 178 715 475 EUR za jačanje ključnih programa za konkurentnost i izvan gornje granice naslova 3 (Sigurnost i građanstvo) za iznos od 985 629 138 EUR za financiranje mjera u području migracija, izbjeglica i sigurnosti.

               (4)Nacrtom izmjene proračuna br. 4/2019
                  6
                obuhvaćena su smanjenja razine odobrenih sredstava za preuzimanje obveza za naslove 1a i 3 te je time smanjena potreba za korištenjem instrumenta fleksibilnosti. Stoga je potrebno na odgovarajući način prilagoditi iznose mobilizirane iz instrumenta fleksibilnosti za 2019. Potrebno je prilagoditi i očekivani profil plaćanja.

               (5)Odluku (EU) 2019/276 trebalo bi stoga na odgovarajući način izmijeniti.

               (6)Mobilizacija instrumenta fleksibilnosti donosi se istodobno s izmjenom proračuna za 2019. jer se njome omogućuje financiranje određenih djelovanja iznad gornje granice višegodišnjeg financijskog okvira. Kako bi se osigurala usklađenost s tom izmjenom, ova bi Odluka trebala stupiti na snagu na dan donošenja.

               DONIJELI SU OVU ODLUKU:

               Članak 1.

               Članak 1. stavak 1. prvi podstavak Odluke (EU) 2019/276 mijenja se kako slijedi: „178 715 475 EUR” zamjenjuje se sa „160 195 475 EUR”, a „985 629 138 EUR” zamjenjuje se s „930 188 138 EUR”. U stavku 2. prvom podstavku točke od (a) do (e) zamjenjuju se sljedećim:

               „(a)
                     511 468 976 EUR u 2019.;

               (b)
                     242 308 256 EUR u 2020.;

               (c)
                     126 300 853 EUR u 2021.;

               (d)
                     131 990 641 EUR u 2022.;

               (e)
                     78 314 887 EUR u 2023.”.

               Članak 2.

               Ova Odluka stupa na snagu na dan objave u Službenom listu Europske unije.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        COM(2019) 610, 2.7.2019.

                     (2)

                        SL L 54, 22.2.2019., str. 3.

                     (3)

                        SL C 373, 20.12.2013., str. 1.

                     (4)

                        Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).

                     (5)

                        Odluka (EU) 2019/276 Europskog parlamenta i Vijeća od 12. prosinca 2018. o mobilizaciji instrumenta fleksibilnosti za jačanje ključnih programa za konkurentnost EU-a i za financiranje hitnih proračunskih mjera za suočavanje s postojećim izazovima migracija, priljeva izbjeglica i sigurnosnih prijetnji (SL L 54, 22.2.2019., str. 3.).

                     (6)

                        COM(2019) 610, 2. srpnja 2019.


               EUROPSKA KOMISIJA
            Bruxelles, 3.7.2019.
            COM(2019) 313 final
            2019/0147(NLE)
            Prijedlog
            ODLUKE VIJEĆA
            o stajalištu o donošenju popisa arbitara koje u ime Unije treba zauzeti u Zajedničkom odboru osnovanom na temelju Sporazuma o gospodarskom partnerstvu između Europske unije i Japana

               OBRAZLOŽENJE

               1.Predmet prijedloga

               Prijedlog se odnosi na odluku o utvrđivanju stajališta koje u ime Unije treba zauzeti u Zajedničkom odboru osnovanom na temelju Sporazuma o gospodarskom partnerstvu između Europske unije i Japana u vezi s predviđenim donošenjem popisa osoba koje su voljne i mogu obavljati funkciju arbitra.

               2.Kontekst prijedloga

               2.1.Sporazum o gospodarskom partnerstvu između Europske unije i Japana

               Sporazumom između Europske unije i Japana o gospodarskom partnerstvu („Sporazum”) nastoji se liberalizirati i olakšati trgovina i ulaganja te promicati bliskiji gospodarski odnos stranaka.

               Sporazum je 20. prosinca 2018. sklopilo Vijeće Europske unije nakon što ga je 12. prosinca 2018. ratificirao Europski parlament. Sporazum je stupio na snagu 1. veljače 2019.

               2.2.Zajednički odbor

               Člankom 22.1. stavkom 1. Sporazuma osniva se Zajednički odbor koji čine predstavnici obiju stranaka. Sve odluke i preporuke Zajedničkog odbora donose se konsenzusom i mogu se donijeti na osobnim sastancima ili pisanim putem (članak 22.2.stavak 3.).

               U skladu s člankom 22.1. stavkom 4. točkom (f) Sporazuma Zajednički odbor na prvom je sastanku, održanom 10 travnja 2019., donio poslovnik panela i kodeks ponašanja za arbitre iz članka 21.30. poglavlja o rješavanju sporova.

               2.3.Predviđeni akt Zajedničkog odbora

               U skladu s člankom 21.9. stavkom 1. Zajednički odbor također utvrđuje popis od najmanje devet osoba koje su voljne i mogu obavljati funkciju arbitra („predviđeni akt”).

               Zajednički odbor takvu je odluku u načelu trebao donijeti na prvom sastanku na temelju članka 22.1. stavka 2. Sporazuma. Međutim, može je se donijeti i pisanim putem, na temelju članka 22.2. stavka 3. Sporazuma.

               U skladu s člankom 21.9. stavkom 1. popis se sastoji od triju potpopisa: po jednog potpopisa za svaku stranku i jednog potpopisa za osobe koje nisu državljani nijedne od stranaka, a koje će obavljati dužnost predsjednika panela. Na svakom potpopisu nalaze se najmanje tri osobe. Svaka stranka može predložiti najviše tri osobe za uspostavu ili ažuriranje potpopisa predsjednika.

               Stranke su pripremile nacrt popisa petnaest osoba koje su voljne i mogu obavljati funkciju arbitra.

               3.Stajalište koje treba zauzeti u ime Unije

               Ovim prijedlogom odluke Vijeća utvrđuje se stajalište o donošenju popisa osoba koje su voljne i mogu obavljati funkciju arbitra koje u ime Unije treba zauzeti u Zajedničkom odboru osnovanom na temelju Sporazuma o gospodarskom partnerstvu između Europske unije i Japana.

               Stranke su pripremile nacrt popisa petnaest osoba koje su voljne i mogu obavljati funkciju arbitra. Popis ispunjava uvjete iz članka 21.9. stavka 1. Sporazuma prema kojima svaki potpopis mora sadržavati najmanje tri osobe. Na potpopisu za EU nalaze se četiri osobe, na potpopisu za Japan pet osoba, a potpopis zajednički dogovorenih predsjednika ima šest osoba.

               Donošenje tih dokumenata ključno je za primjenu odredbi Sporazuma iz poglavlja 21. (Rješavanje sporova), a time i nesmetanu provedbu Sporazuma.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  1
               .

               4.1.2.Primjena na ovaj predmet

               Zajednički odbor tijelo je osnovano sporazumom, točnije Sporazumom o gospodarskom partnerstvu između Europske unije i Japana.

               Akt koji Zajednički odbor treba donijeti akt je koji proizvodi pravne učinke. Predviđeni akt bit će, u skladu s člankom 102. Sporazuma, obvezujući prema međunarodnom pravu.

               Predviđenim aktom ne dopunjuje se niti mijenja institucionalni okvir Sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, to jest onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na zajedničku trgovinsku politiku.

               Stoga je materijalnopravna osnova predložene odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. UFEU-a u vezi s člankom 218. stavkom 9. UFEU-a.

               2019/0147 (NLE)

               Prijedlog

               ODLUKE VIJEĆA

               o stajalištu o donošenju popisa arbitara koje u ime Unije treba zauzeti u Zajedničkom odboru osnovanom na temelju Sporazuma o gospodarskom partnerstvu između Europske unije i Japana

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 3. i članak 207. stavak 4. prvi podstavak, u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Sporazum o gospodarskom partnerstvu između Europske unije i Japana („Sporazum”) Unija je sklopila Odlukom Vijeća (EU) 2018/1907 od 20. prosinca 2018.
                  2
               , a stupio je na snagu 1. veljače 2019. Na temelju članka 22.1. stavka 4. Sporazuma Zajednički odbor osigurava uredno i učinkovito funkcioniranje Sporazuma.

               (2)Člankom 21.9. stavkom 1. predviđeno je da Zajednički odbor na prvom sastanku utvrdi popis od najmanje devet osoba koje su voljne i mogu obavljati funkciju arbitra. Na temelju članka 22.2. stavka 3. Sporazuma odluke Zajedničkog odbora mogu se donositi i pisanim putem.

               (3)Budući da će predviđena odluka za Uniju biti obvezujuća, primjereno je utvrditi stajalište koje treba zauzeti u ime Unije u Zajedničkom odboru.

               DONIJELO JE OVU ODLUKU:

               Članak 1.

               Stajalište o donošenju popisa arbitara koje treba zauzeti u ime Unije u Zajedničkom odboru osnovanom na temelju Sporazuma o gospodarskom partnerstvu između Europske unije i Japana temelji se na nacrtu odluke Zajedničkog odbora priloženom ovoj Odluci.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (2)

                        SL L 330, 27.12.2018., str. 1.

    ---documentbreak---

               EUROPSKA KOMISIJA
            Bruxelles, 3.7.2019.
            COM(2019) 313 final
            PRILOG

            Prijedlogu odluke Vijeća
            o stajalištu o donošenju popisa arbitara koje u ime Unije treba zauzeti u Zajedničkom odboru osnovanom na temelju Sporazuma o gospodarskom partnerstvu između Europske unije i Japana

               NACRT

               ODLUKE br. …/2019 ZAJEDNIČKOG ODBORA

               NA TEMELJU SPORAZUMA O GOSPODARSKOM PARTNERSTVU IZMEĐU EUROPSKE UNIJE I JAPANA

               od ...

               o utvrđivanju popisa

               osoba koje su voljne i mogu obavljati funkciju arbitra

               ZAJEDNIČKI ODBOR,

               uzimajući u obzir Sporazum o gospodarskom partnerstvu između Europske unije i Japana, potpisan u Tokiju 17. srpnja 2018., a posebno njegov članak 21.9. stavak 1. i članak 22.2. stavak 3.,

               DONIO JE OVU ODLUKU:

               1.Popis osoba koje su voljne i mogu obavljati funkciju arbitra utvrđuje se u skladu s Prilogom.

               Ova Odluka stupa na snagu na dan donošenja.

               Sastavljeno u … …

                        Za Zajednički odbor

                        Ministar vanjskih poslova Japana

                        Predstavnik EU-a

               PRILOG

               POPIS ARBITARA

               IZ ČLANKA 21.9. STAVKA 1. SPORAZUMA

               Arbitri koje je predložila Europska unija

               1.Pieter Jan KUIJPER

               2.Laurence BOISSON DE CHAZOURNES

               3.Giorgio SACERDOTI

               4.Hélène RUIZ FABRI

               Arbitri koje je predložio Japan

               1.Akio SHIMIZU

               2.Ichiro ARAKI

               3.Shotaro OSHIMA

               4.Kozo KAWAI

               5.Hironobu SAKAI

               Predsjednici

               1.Merit JANOW (Sjedinjene Američke Države)

               2.David UNTERHALTER (Južna Afrika)

               3.Christian HAEBERLI (Švicarska)

               4.Armand DE MESTRAL (Kanada)

               5.William DAVEY (Sjedinjene Američke Države)

               6.Jennifer A. HILLMAN (Sjedinjene Američke Države)


               EUROPSKA KOMISIJA
            Bruxelles, 20.9.2019.
            COM(2019) 432 final
            2019/0204(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Odboru za pridruživanje osnovanom Euro-mediteranskim sporazumom o pridruživanju između Europskih zajednica i njihovih država članica, s jedne strane, te Kraljevine Maroka, s druge strane, u pogledu razmjene informacija s ciljem procjene učinka Sporazuma u obliku razmjene pisama o izmjeni Sporazuma

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje treba zauzeti u ime Unije u Odboru za pridruživanje uspostavljenom Euro-mediteranskim sporazumom o pridruživanju između Europskih zajednica i njihovih država članica, s jedne strane, te Kraljevine Maroka, s druge strane
                  1
               , u cilju predviđenog donošenja odluke o razmjeni informacija s Marokom radi procjene učinka Sporazuma u obliku razmjene pisama od 25. listopada 2018. o izmjeni tog Sporazuma
                  2

               2.Kontekst prijedloga

               2.1.Sporazum o pridruživanju između EU-a i Maroka

               Euro-mediteranskim sporazumom o pridruživanju između Europskih zajednica i njihovih država članica, s jedne strane, te Kraljevine Maroka, s druge strane („Sporazum o pridruživanju”), uspostavljeno je područje slobodne trgovine između Europske unije i Maroka na temelju obostranih carinskih povlastica za trgovinu industrijskim i poljoprivrednim proizvodima te proizvodima ribarstva. Sporazumom se uspostavlja područje slobodne trgovine u okviru kojega se Maroku jamči vrlo opsežan povlašteni pristup tržištu EU-a. Sporazum je stupio na snagu 1. ožujka 2000.

               Vijeće je Odlukom (EU) 2019/217 od 28. siječnja 2019.
                  3
                odobrilo sklapanje Sporazuma u obliku razmjene pisama između Europske unije i Kraljevine Maroka o izmjeni protokolâ 1. i 4. uz Euro-mediteranski sporazum o pridruživanju između Europskih zajednica i njihovih država članica, s jedne strane, te Kraljevine Maroka, s druge strane, u svrhu proširenja carinskih povlastica predviđenih Sporazumom o pridruživanju na proizvode podrijetlom iz Zapadne Sahare.

               2.2.Odbor za pridruživanje EU-a i Maroka

               Odbor za pridruživanje EU-a i Maroka tijelo je osnovano Sporazumom o pridruživanju nadležno za provedbu Sporazuma. Odbor za pridruživanje ima ovlasti za donošenja odluka o upravljanju Sporazumom. Odbor za pridruživanje donosi svoje odluke na temelju dogovora stranaka. Ako se obje stranke slože, između zasjedanja može donositi odluke pisanim postupkom.

               2.3.Predviđeni akt Odbora za pridruživanje EU-a i Maroka

               Odbor za pridruživanje EU-a i Maroka treba donijeti odluku o načinima procjene učinka Sporazuma koji je Vijeće odobrilo 28. siječnja 2019., osobito u pogledu održivog razvoja, posebice u vezi s pogodnostima za predmetno stanovništvo i iskorištavanjem prirodnih resursa Zapadne Sahare („predviđeni akt”). Oluku bi trebalo donijeti najkasnije dva mjeseca nakon stupanja na snagu tog Sporazuma.

               Svrha je predviđenog akta utvrditi postupke za razmjenu informacija između stranaka u cilju omogućivanja procjene učinka proširenja carinskih povlastica predviđenih Sporazumom o pridruživanju na proizvode iz Zapadne Sahare.

               Predviđeni akt postat će obvezujući za stranke u skladu s člankom 83. stavkom 2. Sporazuma, kojim se propisuje sljedeće: „Odbor svoje odluke sastavlja na temelju dogovora stranaka. Te su odluke obvezujuće za obje stranke, koje poduzimaju potrebne mjere za njihovu provedbu.”.

               3.Stajalište koje treba zauzeti u ime Unije

                  Od stupanja na snagu Sporazuma o pridruživanju trgovinske povlastice predviđene tim Sporazumom primjenjivale su se de facto na proizvode podrijetlom iz Zapadne Sahare, odnosno s područja koje nema samoupravu. U svojoj presudi od 21. prosinca 2016 u predmetu C-104/16 P
                     4
                   Sud Europske unije presudio je da se Sporazum o pridruživanju između EU-a i Maroka ne primjenjuje na Zapadnu Saharu.

                  Stoga nije bilo moguće nastaviti praksu de facto primjene trgovinskih povlastica utvrđenih u Sporazumu o pridruživanju i njegovim protokolima na proizvode podrijetlom iz Zapadne Sahare. Međutim, bilateralni sporazumi između Europske unije i Maroka mogu se pod određenim uvjetima proširiti na Zapadnu Saharu ako postoji odgovarajuća pravna osnova.

                  Vijeće je 29. svibnja 2017. ovlastilo Komisiju za otvaranje pregovora radi pružanja pravne osnove za odobravanje povlastica za proizvode podrijetlom iz Zapadne Sahare te je donijelo pregovaračke smjernice. Tijekom 2017. održana su dva kruga pregovora. Glavni su pregovarači 31. siječnja 2018. parafirali nacrt Sporazuma. Stranke su potpisale Sporazum 25. listopada 2018. Vijeće je 28. siječnja 2019., nakon dobivanja suglasnosti Europskog parlamenta, donijelo Odluku o sklapanju Sporazuma u obliku razmjene pisama između Europske unije i Kraljevine Maroka o izmjeni protokolâ 1. i 4. uz Euro-mediteranski sporazum o pridruživanju između Europskih zajednica i njihovih država članica, s jedne strane, te Kraljevine Maroka, s druge strane, čime je osigurana pravna osnova za dodjelu jednakih carinskih povlastica za proizvode iz Zapadne Sahare kao za proizvode podrijetlom iz Maroka.

                  Izmjenom relevantnih protokolâ uz Sporazum o pridruživanju omogućuje se i dodjela carinskih povlastica Unije na temelju procjene prednosti za lokalno stanovništvo i poštovanja ljudskih prava.

                  Kao što je Vijeće zatražilo u pregovaračkim smjernicama donesenima 29. svibnja 2017., službe Komisije procijenile su mogući učinak Sporazuma na održivi razvoj, osobito u pogledu prednosti za predmetno stanovništvo i iskorištavanja prirodnih resursa Zapadne Sahare (dalje u tekstu „predmetna područja”). Predmetna se procjena posebice odnosi na trgovinske tokove iz Zapadne Sahare, posebno na proizvode ribarstva, poljoprivredne proizvode i fosfate. Temelji se na analizi dostupnih podataka za prošlost, ali i na predviđanjima za budućnost. Iz te procjene proizlazi da je dodjela carinskih povlastica predviđenih Sporazumom o pridruživanju između EU-a i Maroka imala pozitivan učinak na predmetno stanovništvo te da bi u budućnosti trebalo zadržati ili čak i povećati takav utjecaj. Procjena učinka uključena je u izvješće službi Komisije i Europske službe za vanjsko djelovanje (ESVD) od 11. lipnja 2018.
                     5
                   o koristima za stanovništvo Zapadne Sahare i o savjetovanju s tim stanovništvom o proširenju carinskih povlastica na proizvode podrijetlom iz Zapadne Sahare.

                  Međutim, radi praćenja učinaka Sporazuma na predmetno stanovništvo i iskorištavanje prirodnih resursa na predmetnim područjima, u Sporazumu se izričito navode odgovarajući okvir i postupak koji strankama omogućuju da redovnom razmjenom informacija tijekom provedbe procjenjuju njegove posljedice. Europska unija i Maroko složili su se da će informacije razmjenjivati najmanje jednom godišnje u Odboru za pridruživanje osnovanom na temelju Sporazuma o pridruživanju između EU-a i Maroka. Svrha ovog prijedloga jest utvrditi posebne metode za provedbu te procjene predviđene Sporazumom u cilju da ih donese Odbor za pridruživanje.

                  Svrha razmjene informacija odgovara svrsi prethodno navedenog izvješća Komisije i ESVD-a.

                  Kad je riječ o utjecaju na gospodarstvo predmetnog područja, informacije koje su dosad bile dostupne ponajprije se odnose na poljoprivredu i ribarstvo, dok se povlastice odnose na sve proizvode; stoga se podaci koji se trebaju razmjenjivati mogu razvijati s obzirom na razvoj djelatnosti u Zapadnoj Sahari. Osim toga, razmjena se ne odnosi isključivo na gospodarske aspekte (povlastice u užem smislu), već se njome mora omogućiti šira procjena, koja obuhvaća aspekte kao što su održivi razvoj i učinak na iskorištavanje prirodnih resursa.

                  Povrh razmjene informacija predviđene Sporazumom, Maroko je pristao uspostaviti mehanizam za prikupljanje statističkih podataka o izvozu proizvoda podrijetlom iz Zapadne Sahare u EU, koji će se na mjesečnoj osnovi stavljati na raspolaganje Komisiji i carinskim tijelima država članica.

                  Konačno, riječju „uzajamno” u Sporazumu od 25. listopada 2018. ističe se da razmjena nije jednostrana. Maroko će stoga od Europske unije moći zatražiti podatke o proizvodnji i trgovini određenim kategorijama proizvoda od interesa za Maroko na temelju postojećih informacijskih sustava.

                  Ovaj je Prijedlog u skladu s trenutačnom trgovinskom politikom. U skladu je i s općim ciljevima europske politike susjedstva i općom politikom EU-a u pogledu Maroka, kojom se želi osnažiti povlašteno partnerstvo s tom zemljom ne dovodeći u pitanje ishod postupka koji u vezi sa Zapadnom Saharom provode Ujedinjeni narodi.

               4.Pravna osnova

               4.1.Postupovna pravna osnova

               4.1.1.Načela

               U članku 218. stavku 9. UFEU-a predviđene su odluke kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali im je namjena da „presudno utječu na sadržaj propisa koje donese zakonodavac Unije”
                  6
               .

               4.1.2.Primjena u predmetnom slučaju

               Odbor za pridruživanje EU-a i Maroka tijelo je osnovano na temelju sporazuma, u ovom slučaju Euro-mediteranskog sporazuma o pridruživanju između Europskih zajednica i njihovih država članica, s jedne strane, te Kraljevine Maroka, s druge strane.

               Akt koji Odbor za pridruživanje treba donijeti jest akt koji proizvodi pravne učinke. Predviđeni akt bit će obvezujući prema međunarodnom pravu, u skladu s člankom 83. Sporazuma.

               Predviđenim aktom ne dopunjuje se niti se izmjenjuje institucionalni okvir Sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova odluke na temelju članka 218. stavka 9. UFEU-a ponajprije ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa i može se utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, i to onoj koju zahtijeva glavni ili prevladavajući cilj ili element.

               4.2.2.Primjena u predmetnom slučaju

               Glavni cilj i sadržaj predviđenog akta odnose se poglavito na zajedničku trgovinsku politiku.

               Materijalnopravna osnova predložene odluke stoga je članak 207. stavak 3. i stavak 4. prvi podstavak UFEU-a.

               4.3.Zaključak

               Pravna osnova predložene odluke trebala bi biti članak 207. stavak 4. prvi podstavak UFEU-a u vezi s člankom 218. stavkom 9. UFEU-a.

               5.OBJAVA PREDVIĐENOG AKTA

               Budući da će se aktom Odbora za pridruživanje dopuniti poslovnik Odbora za pridruživanje, primjereno je taj akt objaviti u Službenom listu Europske unije nakon njegova donošenja.

               2019/0204 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Odboru za pridruživanje osnovanom Euro-mediteranskim sporazumom o pridruživanju između Europskih zajednica i njihovih država članica, s jedne strane, te Kraljevine Maroka, s druge strane, u pogledu razmjene informacija s ciljem procjene učinka Sporazuma u obliku razmjene pisama o izmjeni Sporazuma

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 3. i stavak 4. prvi podstavak, u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Euro-mediteranski sporazum o pridruživanju između Europskih zajednica i njihovih država članica, s jedne strane, te Kraljevine Maroka, s druge strane („Sporazum o pridruživanju”) sklopljen je u ime Unije Odlukom Vijeća i Komisije 2000/204/EZ, EZUČ
                  7
                od 24. siječnja 2000. i stupio je na snagu 1. ožujka 2000.

               (2)Vijeće je svojom Odlukom (EU) 2019/217 od 28. siječnja 2019. odobrilo sklapanje Sporazuma u obliku razmjene pisama između Europske unije i Kraljevine Maroka o izmjeni protokolâ 1. i 4. uz Sporazum o pridruživanju („izmjena protokolâ 1. i 4.”)
                  8
                u svrhu proširenja carinskih povlastica predviđenih Sporazumom o pridruživanju na proizvode iz Zapadne Sahare.

               (3)U skladu s člankom 81. Sporazuma o pridruživanju osnovan je Odbor za pridruživanje zadužen za upravljanje Sporazumom. U skladu s člankom 83. Sporazuma Odbor za pridruživanje ovlašten je donositi odluke o upravljanju Sporazumom, kao i u područjima za koja mu je Vijeće za pridruživanje delegiralo svoje ovlasti.

               (4)Odbor za pridruživanje, u roku od dva mjeseca nakon stupanja na snagu izmjena protokolâ 1. i 4., mora donijeti odluku o aranžmanima za procjenu učinka tog Sporazuma, osobito o održivom razvoju, posebice u pogledu prednosti za predmetno stanovništvo i iskorištavanja prirodnih resursa Zapadne Sahare („predmetna područja”).

               (5)Ako je predviđena odluka obvezujuća za Uniju, potrebno je u ime Unije zauzeti stajalište u okviru Odbora za pridruživanje.

               (6)Radi praćenja učinaka Sporazuma na predmetno stanovništvo i iskorištavanje prirodnih resursa na predmetnim područjima, u Sporazumu se izričito navode odgovarajući okvir i postupak koji strankama omogućuju da redovnom razmjenom informacija tijekom provedbe procjenjuju njegove posljedice. Europska unija i Maroko složili su se da će informacije razmjenjivati najmanje jednom godišnje u Odboru za pridruživanje osnovanom na temelju Sporazuma o pridruživanju između EU-a i Maroka. Stoga je primjereno utvrditi posebne metode za provedbu te procjene u cilju da ih donese Odbor za pridruživanje.

               (7)Svrha razmjene informacija odgovara svrsi izvješća službi Komisije i Europske službe za vanjsko djelovanje od 11. lipnja 2018. o koristima za stanovništvo Zapadne Sahare i o savjetovanju s tim stanovništvom o proširenju carinskih povlastica na proizvode podrijetlom iz Zapadne Sahare
                  9
               .

               (8)Kad je riječ o utjecaju na gospodarstvo predmetnog područja, informacije koje su dosad bile dostupne ponajprije se odnose na poljoprivredu i ribarstvo, dok se povlastice odnose na sve proizvode; stoga se podaci koji se trebaju razmjenjivati mogu razvijati s obzirom na razvoj djelatnosti u Zapadnoj Sahari. Osim toga, razmjena se ne odnosi isključivo na gospodarske aspekte (povlastice u užem smislu), već se njome mora omogućiti šira procjena, koja obuhvaća aspekte kao što su održivi razvoj i učinak na iskorištavanje prirodnih resursa.

               (9)Maroko je pristao uspostaviti i zasebni mehanizam za prikupljanje statističkih podataka o izvozu proizvoda podrijetlom iz Zapadne Sahare u EU, koji će se na mjesečnoj osnovi stavljati na raspolaganje Komisiji i carinskim tijelima država članica.

               (10)Maroko će od Europske unije moći zatražiti podatke o proizvodnji i trgovini određenim kategorijama proizvoda od interesa za Maroko na temelju postojećih informacijskih sustava.

               DONIJELO JE OVU ODLUKU:

               Članak 1.

               Stajalište koje u ime Unije treba zauzeti na sastanku Odbora za pridruživanje između EU-a i Maroka uspostavljenog člankom 81. Euro-mediteranskog sporazuma o pridruživanju između Europskih zajednica i njihovih država članica, s jedne strane, te Kraljevine Maroka, s druge strane, temelji se na nacrtu odluke navedenog Odbora za pridruživanje priloženom ovoj Odluci.

               Članak 2.

               Ova je Odluka upućena državama članicama i Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        SL L 70, 18.3.2000., str. 2.

                     (2)

                        SL L 34, 6.2.2019., str. 4.

                     (3)

                        SL L 34, 6.2.2019., str. 1.

                     (4)

                        Presuda Suda Europske unije od 21. prosinca 2016., Vijeće/Front Polisario, C-104/16 P, ECLI:EU:C:2016:973.

                     (5)

                        Radni dokument službi Komisije (SWD(2018) 346 final) priložen Prijedlogu odluke Vijeća o sklapanju Sporazuma u obliku razmjene pisama između Europske unije i Kraljevine Maroka o izmjeni protokolâ 1. i 4. uz Euro-mediteranski sporazum o pridruživanju između Europskih zajednica i njihovih država članica, s jedne strane, te Kraljevine Maroka, s druge strane (COM(2018) 481 final).

                     (6)

                        Presuda Suda Europske unije od 7. listopada 2014., Njemačka/Vijeće (OIV), C-399/12, ECLI:EU:C:2014:2258, točke od 61. do 64.

                     (7)

                        SL L 70, 18.3.2000., str. 1.

                     (8)

                        SL L 34, 6.2.2019., str. 4.

                     (9)

                        SWD(2018) 346 final.

    ---documentbreak---

               EUROPSKA KOMISIJA
            Bruxelles, 20.9.2019.
            COM(2019) 432 final
            PRILOG
            Prijedlogu odluke Vijeća
            o stajalištu koje u ime Europske unije treba zauzeti u Odboru za pridruživanje osnovanom Euro-mediteranskim sporazumom o pridruživanju između Europskih zajednica i njihovih država članica, s jedne strane, te Kraljevine Maroka, s druge strane, u pogledu razmjene informacija s ciljem procjene učinka Sporazuma u obliku razmjene pisama o izmjeni Sporazuma

               NACRT

               ODLUKE br. ../…..ODBORA ZA PRIDRUŽIVANJE EU-a i MAROKA

               od...

               o razmjeni informacija između Europske unije i Kraljevine Maroka radi procjene učinka Sporazuma u obliku razmjene pisama od 25. listopada 2018.

               ODBOR ZA PRIDRUŽIVANJE EU-a MAROKA,

               uzimajući u obzir Sporazum u obliku razmjene pisama između Europske unije i Kraljevine Maroka od 25. listopada 2018. o izmjeni protokolâ 1. i 4. uz Euro-mediteranski sporazum o pridruživanju između Europskih zajednica i njihovih država članica, s jedne strane, te Kraljevine Maroka, s druge strane,

               uzimajući u obzir Euro-mediteranski sporazum od 26. veljače 1996. o pridruživanju između Europskih zajednica i njihovih država članica, s jedne strane, te Kraljevine Maroka, s druge strane, a posebno njegov članak 83.,

               budući da:

               (1)Sporazum u obliku razmjene pisama između Europske unije i Kraljevine Maroka o izmjeni protokolâ 1. i 4. uz Euro-mediteranski sporazum o pridruživanju između Europskih zajednica i njihovih država članica, s jedne strane, te Kraljevine Maroka, s druge strane, stupio je na snagu 19. srpnja 2019.

               (2)U skladu s tim sporazumom, na proizvode podrijetlom iz Zapadne Sahare (u nastavku: „predmetna područja”) koji podliježu nadzoru carinskih tijela Kraljevine Maroka primjenjuju se iste carinske povlastice koje je Europska unija dodijelila proizvodima obuhvaćenima Sporazumom o pridruživanju između Europske unije i Kraljevine Maroka.

               (3)U duhu partnerstva te kako bi se strankama omogućilo da procijene učinak tog sporazuma, osobito na održivi razvoj i posebice u pogledu pogodnosti za predmetno stanovništvo i iskorištavanja prirodnih resursa predmetnih područja, Europska unija i Kraljevina Maroko dogovorile su se da će najmanje jednom godišnje razmjenjivati informacije u okviru Odbora za pridruživanje.

               (4)Konkretne metode te procjene mora donijeti Odbor za pridruživanje najkasnije dva mjeseca nakon stupanja na snagu Sporazuma,

               DONIO JE OVU ODLUKU:

               Članak 1.

               1.
                     Kako bi se strankama omogućilo da tijekom primjene Sporazuma procijene njegov učinak s obzirom na održivi razvoj, Europska unija i Kraljevina Maroko sporazumjele su se kako slijedi:

               –
                     Europska unija i Maroko razmjenjuju podatke koji se smatraju relevantnima za predmetne glavne sektore djelatnosti te statističke, gospodarske, socijalne i okolišne informacije, posebice u pogledu pogodnosti Sporazuma za predmetno stanovništvo i iskorištavanja prirodnih resursa predmetnih područja. Popis relevantnih informacija naveden je u Prilogu ovoj Odluci,

               –
                     Navedena razmjena provodit će se na temelju pisane obavijesti poslane najmanje dva mjeseca prije sastanka Odbora za pridruživanje. Nakon te obavijesti, a najkasnije mjesec dana prije sastanka mogu se poslati zahtjevi za pojašnjenje i dodatna pitanja koja proizlaze iz tema obuhvaćenih ovom Odlukom.

               2.
                     Nadalje, u duhu partnerstva te kako bi se strankama omogućilo da procijene učinak Sporazuma, stranke su se sporazumjele da će Maroko od Europske unije moći zatražiti podatke o proizvodnji i trgovini određenim kategorijama proizvoda od posebnog interesa za Maroko, na temelju postojećih informacijskih sustava. Europska unija i Kraljevina Maroko sporazumjele su se kako slijedi:

               –
                     Maroko će svoj zahtjev dostaviti Europskoj uniji u pisanom obliku tri mjeseca prije sastanka Odbora za pridruživanje,

               –
                     razmjena se provodi na temelju pisane obavijesti koju Europska unija dostavlja najmanje dva mjeseca prije sastanka Odbora za pridruživanje. Nakon te obavijesti, a najkasnije mjesec dana prije sastanka mogu se dostaviti zahtjevi za pojašnjenje i dodatna pitanja.

               3.
                     Stranke svake godine razmjenjuju svoje zaključke u okviru Odbora za pridruživanje najkasnije do (xx).

               4.
                     Stranke odobravaju zapisnik u kojem su navedeni zaključci Odbora za pridruživanje u roku od mjesec dana od sastanka.

               Članak 2.

               Prilog čini sastavni dio ove Odluke.

               Članak 3.

               Ova Odluka stupa na snagu na dan donošenja u Odboru za pridruživanje.

               Sastavljeno u [Rabatu][Bruxellesu] [x. x.] 2019.

               Za Odbor za pridruživanje EU-a i Maroka

               PRILOG

               Informacije važne za razmjenu informacija u okviru Sporazuma

               Razmijenjene informacije moraju omogućiti ažuriranje izvješća od 11. lipnja 2018. koje su sastavile službe Komisije zajedno s Europskom službom za vanjsko djelovanje (ESVD) i u kojem su dokazane pogodnosti proširenja carinskih povlastica na proizvode podrijetlom iz predmetnih područja za predmetno stanovništvo
                  1
               . Razmjena informacija stoga mora uključivati detaljne informacije kojima se omogućuje procjena učinka Sporazuma tijekom njegove provedbe, uključujući opće informacije o predmetnim područjima i stanovništvu. Te su informacije namijenjene isključivo za upotrebu u službama Komisije i ESVD-a radi procjene i ažuriranja tog izvješća. Okvirne relevantne informacije jesu:

               1.Opće informacije

               Socijalni statistički podaci za predmetna područja čiji proizvodi podliježu nadzoru carinskih tijela Kraljevine Maroka, primjerice broj stanovnika (ako je moguće, prema dobi i spolu), stopa zaposlenosti (apsolutni broj, ovisno o izvozu i izvozu u Europsku uniju), razina plaća, indeks ljudskog razvoja, obrazovanje (npr. broj ustanova, mjesta, učenika, stopa upisa u školu), zdravstvo (npr. broj bolnica, kreveta i liječnika), osnovne usluge (npr. pristup vodi za piće i električnoj energiji), stopa siromaštva i promet.

               Gospodarski statistički podaci za to područje, primjerice godišnja stopa rasta BDP-a i BDP po stanovniku, značajni sektori, veličina proizvodnje te postotak izvoza i izvoza u Europsku uniju.

               Statistički podaci o okolišu za to područje, primjerice iskorištavanje prirodnih resursa i vode, zbrinjavanje otpada (poljoprivreda, rudarstvo), održivo upravljanje ribljim stokovima te onečišćenje.

               2.Podaci o glavnim gospodarskim izvoznim sektorima

               Posebno za sektore poljoprivrede i ribarstva, kao i za druge sektore iz kojih dolaze proizvodi za izvoz iz predmetnih područja u Europsku uniju, podaci kao što su:

               -proizvodnja prema tipu proizvoda (npr. rajčice, dinje itd. te, u slučaju ribolova, prema vrsti),

               -površine koje se iskorištavaju (navodnjavane i u staklenicima) i količine prikupljenog uroda,

               -izvoz u Europsku uniju (i, ako je primjenjivo, druga odredišta) prema količini i vrijednosti,

               -objekti za preradu prema sektoru i djelatnostima koji se u njima obavljaju,

               -radna mjesta (privremena ili stalna) koja se otvaraju u tim objektima (prijevoz, dobavljači, skladištenje itd.) kao izravna ili neizravna posljedica tih djelatnosti,

               -ili mjere uspostavljene za održivo upravljanje resursima, uključujući vodu (prosječna potrošnja vode i izvori opskrbe vodom).

               3.Projekti u tijeku

               Projekti koji su u tijeku imaju znatan utjecaj na razvoj predmetnih područja, uključujući održivi razvoj (energija iz obnovljivih izvora, racionalno upravljanje prirodnim resursima).

               4.Ostale relevantne informacije

               Sve informacije koje omogućuju procjenu djelatnosti lokalnih gospodarskih subjekata obuhvaćenih Sporazumom, na primjer u području društveno odgovornog poslovanja (eng. corporate social responsibility).

               Kako je predviđeno u prepisci između Komisije i veleposlanstva Kraljevine Maroka od 6. prosinca 2018., Maroko uspostavlja mehanizam za prikupljanje informacija o izvozu koji je obuhvaćen Sporazumom o pridruživanju, kako je izmijenjen razmjenom pisama. Tim će se mehanizmom sustavno i redovno na mjesečnoj razini stavljati na raspolaganje precizni podaci kako bi Europska unija i nadležna tijela država članica raspolagali transparentnim i pouzdanim informacijama o podrijetlu te robe koja se izvozi u Uniju, po regijama.

               5.Informacije koje pruža Europska unija

               Informacije o trgovini određenim proizvodima koji se izvoze u Maroko prema vrsti, količini i vrijednosti proizvoda te, ako su takvi podaci dostupni, o njihovoj proizvodnji.

                     (1)

                        „Izvješće o koristima za stanovništvo Zapadne Sahare i o savjetovanju s tim stanovništvom o proširenju carinskih povlastica na proizvode podrijetlom iz Zapadne Sahare”, objavljeno 11. lipnja 2018., SWD(2018) 346 final.


               EUROPSKA KOMISIJA
            Bruxelles, 18.9.2020.
            COM(2020) 570 final
            2020/0261(NLE)
            Prijedlog
            ODLUKE VIJEĆA
            o stajalištu koje u ime Europske unije treba zauzeti u Međunarodnoj organizaciji za vinogradarstvo i vinarstvo (OIV)

               OBRAZLOŽENJE

               1.Predmet prijedloga

               Ovaj Prijedlog odnosi se na odluku o utvrđivanju stajališta koje treba zauzeti u ime Unije na općoj skupštini OIV-a 27. studenoga 2020. u vezi s predviđenim donošenjem rezolucija OIV-a koje mogu proizvoditi pravne učinke na pravo Unije.

               2.Kontekst prijedloga

               2.1.Posebni status EU-a u okviru OIV-a

               OIV trenutačno ima 47 država članica, među kojima je 20 država članica Unije. EU nije član OIV-a. Međutim OIV je 20. listopada 2017. Uniji dodijelio posebni status predviđen člankom 4. Poslovnika OIV-a, koji joj omogućuje sudjelovanje u radu komisija, potkomisija i stručnih skupina te nazočnost na sastancima opće skupštine i izvršnog odbora.

               2.2.OIV

               Međunarodna organizacija za vinarstvo i vinogradarstvo (OIV) međuvladina je znanstvena i tehnička organizacija aktivna u sektoru vinogradarstva, vina, pića na bazi vina, stolnog grožđa, grožđica i ostalih proizvoda od vinove loze. Ciljevi su OIV-a: i. izvještavati članice o mjerama kojima se pitanja od interesa za proizvođače, potrošače i druge sudionike u sektoru vinogradarstva i vinarskih proizvoda eventualno mogu razmatrati, ii. pomagati drugim međunarodnim organizacijama koje se bave normizacijom te iii. pridonositi međunarodnom usklađivanju postojeće prakse i normi.

               2.3.Predviđeni akt OIV-a

               Sljedeća opća skupština OIV-a održat će se 27. studenoga 2020. u Parizu. Na temelju rasprava održanih tijekom videosastanaka stručnih skupina u lipnju 2020. može se očekivati da će se na dnevni red opće skupštine za donošenje uvrstiti sljedeće rezolucije s pravnim učinkom na pravo EU-a:

               –Nacrt rezolucije OENO-TECNO 19-659 o ažuriranju odgovarajućih enoloških postupaka. Nacrti rezolucija OENO-TECHNO 17-614A, 17-614B i 18-634 o utvrđivanju novih enoloških postupaka. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013
                  1
                te će rezolucije imati pravni učinak na pravo Unije,

               –Nacrt rezolucije OENO-MICRO 16-594B o utvrđivanju novog enološkog postupka. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013 ta će rezolucija imati pravni učinak na pravo Unije.

               –Nacrt rezolucije OENO-SPECIF 18-643 o izradi monografije za određivanje specifikacija za identifikaciju apsorpcijskih zrnaca stiren-divinilbenzena, nacrt rezolucije OENO-SPECIF 18-644 o utvrđivanju specifikacija za identifikaciju kalcijeva sulfata i nacrt rezolucije OENO-SPECIF 18-645 o utvrđivanju metode određivanja srednje molekulske mase kalijeva poliaspartata. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013 te člankom 9. Delegirane uredbe Komisije (EU) 2019/934
                  2
                te će rezolucije imati pravni učinak na pravo Unije.

               –Nacrti rezolucija OENO-SCMA 17-618 i 17-620 o utvrđivanju novih metoda analize. U skladu s člankom 80. stavkom 3. točkom (a) i člankom 80. stavkom 5. Uredbe (EU) br. 1308/2013 te će rezolucije imati pravni učinak na pravo Unije.

               Kao i u prošlosti može se očekivati da će se dnevni red sastanka opće skupštine OIV-a mijenjati te da će se na njega uvrstiti dodatne rezolucije koje proizvode pravne učinke na pravo Unije. Kako bi se osigurala učinkovitost rada opće skupštine OIV-a uz poštovanje pravila Ugovorâ, Komisija će pravovremeno dopuniti ili izmijeniti ovaj Prijedlog da Vijeću omogući donošenje stajališta koje treba zauzeti i za te rezolucije.

               3.Stajalište koje treba zauzeti u ime Unije

               O nacrtima rezolucija koji će biti podneseni na glasovanje na sljedećoj glavnoj skupštini OIV-a opsežno su raspravljali znanstvenici i stručnjaci iz sektora vina. Odlukama se pridonosi međunarodnom usklađivanju normi za vino i njima će se utvrditi okvir kojim će se osigurati pošteno tržišno natjecanje u trgovini proizvodima u vinarstvu. Stoga bi ih trebalo poduprijeti.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Članak 218. stavak 9. UFEU-a primjenjuje se neovisno o tome je li Unija članica tog tijela ili stranka tog sporazuma
                  3
               .

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  4
               .

               4.1.2.Primjena na ovaj predmet

               Međunarodna organizacija za vinarstvo i vinogradarstvo (OIV) međuvladina je znanstvena i tehnička organizacija aktivna u sektoru vinogradarstva, vina, pića na bazi vina, stolnog grožđa, grožđica i ostalih proizvoda od vinove loze. OIV trenutačno ima 47 država članica, među kojima je 20 država članica Unije. EU nije član OIV-a. Međutim OIV je 20. listopada 2017. Uniji dodijelio posebni status predviđen člankom 4. Poslovnika OIV-a, koji joj omogućuje sudjelovanje u radu komisija, potkomisija i stručnih skupina te nazočnost na sastancima opće skupštine i izvršnog odbora.

               U skladu s Uredbom (EU) br. 1308/2013 Europskog parlamenta i Vijeća i Delegiranom uredbom Komisije (EU) 2019/934 određene rezolucije koje je donio i objavio OIV imaju pravni učinak na pravo Unije. Stoga bi Vijeće trebalo donijeti stajalište Unije u pogledu tih rezolucija u vezi s pitanjima iz područja njezine nadležnosti te bi ga države članice koje su članice OIV-a trebale izraziti na sastancima OIV-a djelujući zajednički u interesu Unije.

               Stoga je postupovna pravna osnova za predloženu odluku članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj predviđenih nacrta rezolucija odnosi se na usklađivanje normi za vino, a time i na provedbu zajedničke poljoprivredne politike. Stoga je materijalna pravna osnova za predloženu odluku članak 43. UFEU-a.

               4.3.Zaključak

               Pravna osnova za predloženu odluku trebao bi biti članak 43. UFEU-a u vezi s člankom 218. stavkom 9. UFEU-a.

               5.Objava predviđenog akta

               Nije primjenjivo

               2020/0261 (NLE)

               Prijedlog

               ODLUKE VIJEĆA

               o stajalištu koje u ime Europske unije treba zauzeti u Međunarodnoj organizaciji za vinogradarstvo i vinarstvo (OIV)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 43., u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Na svojoj sljedećoj općoj skupštini 27. studenoga 2020. Međunarodna organizacija za vinogradarstvo i vinarstvo (OIV) razmotrit će i možda donijeti rezolucije koje će proizvoditi pravne učinke za potrebe članka 218. stavka 9. UFEU-a.

               (2)Unija nije član OIV-a. Međutim OIV je 20. listopada 2017. Uniji dodijelio posebni status predviđen člankom 4. Poslovnika OIV-a.

               (3)20 država članica EU-a članice su OIV-a. Te države članice imaju mogućnost predlagati izmjene nacrta rezolucija OIV-a i od njih će se tražiti da na sljedećoj općoj skupštini OIV-a koja će se održati 27. studenoga 2020. donesu neke od nacrta rezolucija OIV-a.

               (4)Stoga bi Vijeće trebalo donijeti stajalište Unije u pogledu tih rezolucija u vezi s pitanjima iz područja njezine nadležnosti te bi ga države članice koje su članice OIV-a trebale izraziti na sastancima OIV-a djelujući zajednički u interesu Unije.

               (5)U skladu s Uredbom (EU) br. 1308/2013 Europskog parlamenta i Vijeća
                  5
                i Delegiranom uredbom Komisije (EU) 2019/934
                  6
                određene rezolucije koje je donio i objavio OIV proizvodit će pravne učinke.

               (6)Člankom 80. stavkom 3. točkom (a) Uredbe (EU) br. 1308/2013 određeno je da Komisija pri odobravanju enoloških postupaka uzima u obzir enološke postupke i metode analize koje je preporučio i objavio OIV.

               (7)Člankom 80. stavkom 5. Uredbe (EU) br. 1308/2013 određeno je da Komisija pri utvrđivanju metoda analize za određivanje sastava proizvoda iz sektora vina te metode temelji na svim relevantnim metodama koje je preporučio i objavio OIV, osim ako bi one bile neučinkovite ili neprimjerene s obzirom na postizanje cilja Unije.

               (8)Člankom 90. stavkom 2. Uredbe (EU) br. 1308/2013 određeno je da proizvodi vinarstva koji se uvoze u Uniju moraju biti proizvedeni u skladu s enološkim postupcima koje je odobrila Unija na temelju te uredbe ili, prije tog odobrenja, u skladu s enološkim postupcima koje je preporučio i objavio OIV.

               (9)Ako Komisija nije utvrdila specifikacije za čistoću i identifikaciju tvari koje se koriste u enološkim postupcima, člankom 9. stavkom 1. Delegirane uredbe (EU) 2019/934 određuje se da se koriste specifikacije iz stupca 4. tablice 2. dijela A Priloga I. toj uredbi, u kojima se upućuje na zapise Kodeksa OIV-a.

               (10)Nacrtom rezolucije OENO-TECHNO 19-659 ažuriraju se odgovarajući enološki postupci. Nacrtima rezolucija OENO-TECHNO 17-614A, 17-614B i 18-634 utvrđuju se novi enološki postupci. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013 te će rezolucije proizvoditi pravne učinke.

               (11)Nacrtom rezolucije OENO-MICRO 16-594B utvrđuje se novi enološki postupak. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013 ta će rezolucija proizvoditi pravne učinke.

               (12)Nacrtima rezolucija OENO-SPECIF 18-643, 18-644 i 18-645 utvrđuju se specifikacije za identifikaciju određenih tvari koje se koriste u enološkim postupcima. U skladu s člankom 80. stavkom 3. točkom (a) i člankom 90. stavkom 2. Uredbe (EU) br. 1308/2013 te člankom 9. Delegirane uredbe (EU) 2019/934 te će rezolucije proizvoditi pravne učinke.

               (13)Nacrtima rezolucija OENO-SCMA 17-618 i 17-620 utvrđuju se nove metode analize. U skladu s člankom 80. stavkom 3. točkom (a) i člankom 80. stavkom 5. Uredbe (EU) br. 1308/2013 te će rezolucije proizvoditi pravne učinke.

               (14)O tim nacrtima rezolucija opsežno su raspravljali znanstvenici i stručnjaci iz sektora vina. Njima se pridonosi međunarodnom usklađivanju normi za vino i njima će se utvrditi okvir kojim će se osigurati pošteno tržišno natjecanje u trgovini proizvodima vinarstva. Stoga bi ih trebalo poduprijeti.

               (15)Kako bi se omogućila potrebna fleksibilnost tijekom pregovora prije sjednice opće skupštine OIV-a, potrebno je ovlastiti države članice koje su članice OIV-a da se slože s izmjenama tih rezolucija, uz uvjet da navedene izmjene ne promijene njihovu bit,

               DONIJELO JE OVU ODLUKU:

               Članak 1.

               Stajalište Unije utvrđeno je u Prilogu te ga na općoj skupštini OIV-a 27. studenoga 2020. izražavaju države članice koje su članice OIV-a djelujući zajednički u interesu Unije.

               Članak 2.

               1.Ako postoji vjerojatnost da će na stajalište iz članka 1. utjecati novi znanstveni ili tehnički podaci izneseni prije ili tijekom sastanka opće skupštine OIV-a, države članice koje su članice OIV-a zatražit će da se odgodi glasovanje na sastanku opće skupštine OIV-a dok se ne utvrdi stajalište Unije na temelju tih novih podataka.

               2.Države članice koje su članice OIV-a mogu se nakon usklađivanja, naročito na licu mjesta, i bez daljnje odluke Vijeća o stajalištu Unije, djelujući zajednički u interesu Unije, složiti s izmjenama nacrta rezolucija iz Priloga kojima se ne mijenja njihova bit.

               Članak 3.

               Ova je Odluka upućena državama članicama.

               Sastavljeno u Bruxellesu,

                     Za Vijeće

                     Predsjednik

                     (1)

                        Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).

                     (2)

                        Delegirana uredba Komisije (EU) 2019/934 оd 12. ožujka 2019. o dopuni Uredbe (EU) br. 1308/2013 Europskog parlamenta i Vijeća u pogledu vinogradarskih područja u kojima se može povećati alkoholna jakost, odobrenih enoloških postupaka i ograničenja primjenjivih na proizvodnju i čuvanje proizvoda od vinove loze, najmanjeg postotka alkohola za nusproizvode i njihova odlaganja te objave zapisa OIV-a (SL L 149, 7.6.2019., str. 1.–52.).

                     (3)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 64.

                     (4)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (5)

                        Uredba (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (SL L 347, 20.12.2013., str. 671.).

                     (6)

                        Delegirana uredba Komisije (EU) 2019/934 оd 12. ožujka 2019. o dopuni Uredbe (EU) br. 1308/2013 Europskog parlamenta i Vijeća u pogledu vinogradarskih područja u kojima se može povećati alkoholna jakost, odobrenih enoloških postupaka i ograničenja primjenjivih na proizvodnju i čuvanje proizvoda od vinove loze, najmanjeg postotka alkohola za nusproizvode i njihova odlaganja te objave zapisa OIV-a (SL L 149, 7.6.2019., str. 1.).

    ---documentbreak---

               EUROPSKA KOMISIJA
            Bruxelles, 18.9.2020.
            COM(2020) 570 final
            PRILOG

            PrijedloguODLUKE VIJEĆA
            o stajalištu koje u ime Europske unije treba zauzeti u Međunarodnoj organizaciji za vinogradarstvo i vinarstvo (OIV)

               PRILOG

               Države članice djelujući zajednički u interesu Unije podupiru, podložno budućim preispitivanjima na temelju novog razvoja događaja, samo sljedeće nacrte rezolucija u fazi 7 koji se odnose na enološke postupke, specifikacije za čistoću i identifikaciju tvari koje se koriste u enološkim postupcima i metode analize za određivanje sastava proizvoda iz sektora vina:

               –OENO-TECHNO 17-614A – obrada mošta upotrebom adsorpcijskih zrnaca stiren-divinilbenzena

               –OENO-TECHNO 17-614B – obrada vina upotrebom adsorpcijskih zrnaca stiren-divinilbenzena

               –OENO-TECHNO 18-634 – obrada grožđa pulsirajućim električnim poljem

               –OENO-TECHNO 19-659 – ažuriranje zapisa 3.3.14. Obrada celuloznom gumom (karboksimetil-celuloza)

               –OENO-MICRO 16-594B – uklanjanje divljih mikroorganizama iz mošta kontinuiranim visokotlačnim postupcima (visoki hidrostatski tlak)

               –OENO-SPECIF 18-643 – monografija o adsorpcijskim zrncima stiren-divinilbenzena

               –OENO-SPECIF 18-644 – monografija o kalcijevu sulfatu

               –OENO-SPECIF 18-645 – metoda određivanja srednje molekulske mase kalijeva poliaspartata

               –OENO-SCMA 17-618 – kvantitacija glukoze, jabučne kiseline, octene kiseline, fumarne kiseline, shikiminske kiseline i sorbinske kiseline u vinu upotrebom kvantitativne spektrometrije nuklearne magnetske rezonancije (1H NMR)

               –OENO-SCMA 17-620 – određivanje alkilfenola u vinima plinskom kromatografijom – masenom spektrometrijom (GC-MS ili GC-MS/MS)